钦定古今图书集成/历象汇编/庶征典/第070卷 > 《郊天日五色祥云赋》〈以题为韵〉元·稹
## 钦定古今图书集成/历象汇编/庶征典/第070卷 > 《郊天日五色祥云赋》〈以题为韵〉元·稹

臣奉某日诏书曰：惟元祀月正之三日，将有事于南
郊。直端门而云出，天锡余以云瑞，是何祥而何吉？臣
稹稽首敢言。其实陛下乘五位而出震，迎五帝以郊
天。五方腾其粹气，故云五色以相宣。排空乍直，捧日
初圆。兽蹲而龙鳞熠熠，鸟跂而凤翼翩翩。羽盖凝而
轩皇暂驻，风马驾而王母欲前。影带其彩，疑错绣之
遥属；光照乎物，比摛锦之相连。观之者无小无大。讶
之曰“非烟若烟。”昔者卿云作歌于虞舜，白云著词于
汉武，皆跂望而为言，非仰观而遂睹。今陛下德至天
地，恩覃草莽，当翠辇黄屋之行，见金枝玉叶之数。陋
泰山之触石方出，鄙高唐之举袂如舞。昭示于公侯
卿士，莫不称万岁者三，并美于麟凤“龟龙，可以与四
灵而五。”于是载笔氏书百辟之词曰：“郁郁纷纷，维庆
霄之云。古之尧舜，幸得以为君。”象胥氏译四夷之歌
曰：“炜炜煌煌，天子之祥。唐有神圣，莫敢不来王。”帝用
愀然曰：“予何力，泽未周于四海，云胡为乎五色？”来尔
群后，举尔众职，由五行以修五事，遵五常而厚五德，
正五刑以去五虐，繁“五稼而除五贼。”苟顺夫人理之
父子君臣，则安知云物之赤黄苍黑。进我辇辂，就我
钧陶。虽有光华之万状，不若丰穰于四郊。凡百庶僚，
相趋而顾，稍疑江上之绮，果异封中之素。补天者虽欲抑之而不出，吞笔者安可寝之而无赋？越明日，臣
稹咏霈泽于鸡竿之前，睹斯云散之为五彩之湛露。